Εκλογές της Γερουσίας των Ηνωμένων Πολιτειών 2022

Οι **εκλογές της Γερουσίας των Ηνωμένων Πολιτειών του 2022** (αγγλικά: *2022 United States Senate elections*) διεξήχθησαν στις 8 Νοεμβρίου 2022, προκειμένου να εκλεγούν 34 από τα 100 μέλη της Γερουσίας των Ηνωμένων Πολιτειών, οι οποίοι θα υπηρετήσουν εξαετή θητεία (από τις 3 Ιανουαρίου 2023 έως τις 3 Ιανουαρίου 2029). Οι γερουσιαστές, χωρίζονται σε τρεις τάξεις, έτσι ώστε το 1/3 της Γερουσίας να ανανεώνεται κλιμακωτά κάθε δύο χρόνια (σε κάθε περίοδο του Κογκρέσου δηλαδή). Στις εκλογές του 2022, συμμετείχαν γερουσιαστές, που εξελέγησαν τελευταία φορά στις εκλογές της Γερουσίας του 2016.

Η σημερινή "τρίτη τάξη", αποτελείται από 20 Ρεπουμπλικανούς και από 14 Δημοκρατικούς γερουσιαστές. Έως τον Μάιο του 2021, 5 από τους 20 Ρεπουμπλικανούς γερουσιαστές, έχουν δηλώσει ότι δεν επιθυμούν επανεκλογή, ενώ από ένας από τους 14 Δημοκρατικούς γερουσιαστές, έχει δηλώσει ότι δεν επιθυμεί επανεκλογή.

Επίσης, ο Ρεπουμπλικανός γερουσιαστής Τζιμ Ίνχοφ από την Οκλαχόμα, σκοπεύει να παραιτηθεί από το αξίωμα στις 3 Ιανουαρίου 2023, ως εκ τούτου πραγματοποιήθηκε ειδική εκλογή στις 8 Νοεμβρίου 2022, και διάδοχός του αναδείχθηκε ο μέχρι τώρα Ρεπουμπλικανός βουλευτής Μάρκγουεϊν Μάλιν.

Οι Εκλογές της Γερουσίας του 2022, διεξήχθησαν παράλληλα με τις Εκλογές των Κυβερνητών, τις Εκλογές της Βουλής των Αντιπροσώπων, καθώς και με πολιτειακές και τοπικές εκλογές.

Οι Δημοκρατικοί κατάφεραν να διατηρήσουν την πλειοψηφία τους στη Γερουσία των Ηνωμένων Πολιτειών, ύστερα από την νίκη τους στην πολιτεία της Νεβάδας. Επίσης, ανέτρεψαν την έδρα της Γερουσίας στη Πενσυλβάνια.

## Κατάλογος
Ακολουθεί ο κατάλογος των "ανοιχτών" για εκλογές της Γερουσίας πολιτειών.

## Προβλέψεις
Επεξηγήσεις:

Το "**Δ**" αφορά το Δημοκρατικό Κόμμα, ενώ το "**Ρ**" αφορά το Ρεπουμπλικανικό Κόμμα

* **Κ/Π**: Κανένα πλεονέκτημα για αμφότερους αντιπάλους (ισοπαλία)
* **Ελαφρώς** (μικρό/σχετικό πλεονέκτημα για ένα κόμμα)
* **Πιθανώς** (πλεονέκτημα για ένα κόμμα)
* **Ασφαλώς** (ισχυρό εκλογικό πλεονέκτημα για ένα κόμμα/σχεδόν σίγουρη νίκη)

#### Αξιολόγηση
Σύμφωνα με την Politico, οι εκλογές για τη Γερουσία των Ηνωμένων Πολιτειών, δεν ευνοούν κανένα από τα δύο κόμματα, καθώς τις κατατάσσει ως «Κ/Π» (κανένα πλεονέκτημα) (αγγλικά: *Toss-Up*). Πριν από το καλοκαίρι του 2022, το γενικότερο κλίμα φαινόταν ότι ευνοούσε τους Ρεπουμπλικανούς, όμως αυτό πλέον δεν ισχυεί σύμφωνα με τα περισσότερα προγνωστικά και τις περισσότερες έγκριτες δημοσκοπικές εταιρείες, αφού το Δημοκρατικό Κόμμα έχει καταφέρει να αυξήσει αρκετά τις πιθανότητές του, προκειμένου να διατηρήσει τον έλεγχο της Γερουσίας, κατά το 118ο Κογκρέσο των Ηνωμένων Πολιτειών. Σε γενικότερο επίπεδο, οι εκλογές για την Γερουσία για το 2022, θεωρούνται αμφίρροπες και ανταγωνιστικές και για τα δύο κόμματα.

Οι πιο αμφίρροποι και ανταγωνιστικοί εκλογικοί αγώνες, αναμένεται να πραγματοποιηθούν στις εξής πολιτείες (κατά σειρά αξιολόγησης): Νεβάδα, Τζόρτζια, Οχάιο, Ουισκόνσιν, Βόρεια Καρολίνα και Αριζόνα. Αρκετά ανταγωνιστικοί κρίνονται επίσης και οι εκλογικοί αγώνες, στην Πενσυλβάνια, το Νιου Χάμσαϊρ, και την Φλόριντα.

Τις τελευταίες ημέρες πριν από τις εκλογές, έχει δημιουργηθεί ένα απότομο κλίμα υπέρ του Ρεπουμπλικανικού Κόμματος (εκλογικό ριμπάουντ) με αποτέλεσμα οι εκλογές για την Γερουσία να είναι ακόμη πιο ανταγωνιστικές, αν όχι ελαφρώς υπέρ των Ρεπουμπλικανών. Οι πιθανότητες για τους Δημοκρατικούς σε έδρες σε Πενσυλβάνια, Τζόρτζια, Αριζόνα και Νιου Χάμσαϊρ, έχουν μειωθεί σε σχέση με τον προηγούμενο μήνα. Παράλληλα, σε Οχάιο, Ουισκόνσιν, Βόρεια Καρολίνα και Φλόριντα, οι πιθανότητες υπέρ των Ρεπουμπλικανών έχουν αυξηθεί.

## Άινταχο
Ο επί 4 θητείες Ρεπουμπλικανός Γερουσιαστής Μάικ Κρέιπο, επιδιώκει επανεκλογή για 5η θητεία για την έδρα της Γερουσίας στο Άινταχο. Στις προηγούμενες εκλογές (2016), είχε λάβει το 66.1% των ψήφων.

Υποψήφιος του Δημοκρατικού Κόμματος είναι ο Ντέιβιντ Ροθ.

Νικητής της εκλογής, αναδείχθηκε ο Ρεπουμπλικανός Μάικ Κρέιπο.  

## Άιοβα
Ο επί 7 θητείες Ρεπουμπλικανός Γερουσιαστής Τσακ Γκράσλεϊ, επιδιώκει επανεκλογή για 8η θητεία για την έδρα της Γερουσίας στην Άιοβα. Στις προηγούμενες εκλογές (2016) είχε λάβει το 60.1% των ψήφων.

Υποψήφιος των Δημοκρατικών είναι ο ναύαρχος ε.α. και πρώην βοηθός του Γερουσιαστή από την Μασαχουσέτη Τεντ Κένεντι, Μάικλ Φράνκεν.

Νικητής της εκλογής, αναδείχθηκε ο Ρεπουμπλικανός Τσακ Γκράσλεϊ, ο οποίος επανεξελέγη σε ηλικία 89 ετών.  

## Αλαμπάμα
Στην Αλαμπάμα, ο επί 6 θητείες Ρεπουμπλικανός Γερουσιαστής Ρίτσαρντ Σέλμπι, τον Φεβρουάριο του 2021, είχε ανακοινώσει ότι θα αποσυρθεί από τη Γερουσία, και ως εκ τούτου δεν θα είναι υποψήφιος το 2022 για επανεκλογή.

Η Κέιτι Μπριτ, πρώην προσωπάρχης του Γερουσιαστή Σέλμπι, είναι η υποψήφια των Ρεπουμπλικανών για την έδρα της Γερουσίας στην Αλαμπάμα.

Υποψήφιος από το Δημοκρατικό Κόμμα για την έδρα, είναι ο πάστορας Γουίλ Μπόιντ.

Νικητής της εκλογής, αναδείχθηκε η Ρεπουμπλικανή Κέιτι Μπριτ. Είναι η πρώτη γυναίκα γερουσιαστής από την Αλαμπάμα στην ιστορία της πολιτείας.  

## Αλάσκα
H επί 3 θητείες Ρεπουμπλικανή Γερουσιαστής Λίζα Μαρκόφσκι, επιδιώκει επανεκλογή για 4η θητεία για την έδρα της Γερουσίας στην Αλάσκα. Στις προηγούμενες εκλογές (2016) είχε λάβει ποσοστό 44.4% των ψήφων.

Η επίσης Ρεπουμπλικανή επίτροπος Διοίκησης της Αλάσκας, Κέλι Τσιμπάκα, είναι αντίπαλος, της Λίζα Μαρκόφσκι, και υποστηρίζεται από τον πρώην πρόεδρο Ντόναλντ Τραμπ.

Υποψήφια του Δημοκρατικού Κόμματος, είναι η δασκάλα Πατ Τσέσμπορο.  

## Αριζόνα
Ο Δημοκρατικός Γερουσιαστής Μαρκ Κέλι, ο οποίος ανέλαβε καθήκοντα τον Δεκέμβριο του 2020, ύστερα από την νίκη του στην ειδική εκλογή για την Γερουσία, επιδιώκει εκλογή για πλήρη θητεία για την έδρα της Γερουσίας στην Αριζόνα. Στην ειδική εκλογή του 2020, είχε λάβει το 51.2% των ψήφων.

Υποψήφιος του Ρεπουμπλικανικού Κόμματος για την έδρα, είναι ο επιχειρηματίας και συγγραφέας Μπλέικ Μάστερς.

Νικητής της εκλογής, αναδείχθηκε ο Δημοκρατικός Γερουσιαστής Μαρκ Κέλι, ο οποίος εξελέγη για πλήρη θητεία.  

## Αρκάνσας
Ο επί 2 θητείες Ρεπουμπλικανός Γερουσιαστής Τζον Μπούζμαν, επιδιώκει επανεκλογή για 3η θητεία για την έδρα της Γερουσίας στο Αρκάνσας. Στις προηγούμενες εκλογές (2016) είχε λάβει ποσοστό 59.8% των ψήφων.

Υποψήφια των Δημοκρατικών είναι η κτηματομεσίτρια Νάταλι Τζέιμς.

Νικητής της εκλογής, αναδείχθηκε ο Ρεπουμπλικανός Τζον Μπούζμαν, ο οποίος επανεξελέγη. 

## Βερμόντ
Στο Βερμόντ, ο (αρχαιότερος της Γερουσίας) επί 8 θητείες Δημοκρατικός Γερουσιαστής και Αναπληρωτής Πρόεδρος της Γερουσίας Πάτρικ Λέιχι, τον Νοέμβριο του 2021, είχε ανακοινώσει ότι θα αποσυρθεί από τη Γερουσία, και ως εκ τούτου δεν θα είναι υποψήφιος το 2022 για επανεκλογή.

Ο Πήτερ Γουέλς, μέλος της Βουλής των Αντιπροσώπων των Ηνωμένων Πολιτειών για την μονοεδρική περιφέρεια του Βερμόντ, είναι ο υποψήφιος του Δημοκρατικού Κόμματος για την έδρα της Γερουσίας.

Από το Ρεπουμπλικανικό Κόμμα, υποψήφιος για την έδρα είναι ο πρώην στρατιωτικός Τζέραλντ Μαλόι.

Νικητής της εκλογής, αναδείχθηκε ο Δημοκρατικός Πήτερ Γουέλς.   

## Βόρεια Καρολίνα
Στη Βόρεια Καρολίνα, ο επί 3 θητείες Ρεπουμπλικανός Γερουσιαστής Ρίτσαρντ Μπερ, είχε προανακοινώσει ήδη από την προηγούμενη εκλογή του το 2016, ότι θα αποσυρθεί από τη Γερουσία, και ως εκ τούτου δεν θα είναι υποψήφιος το 2022 για επανεκλογή. Το 2016, ο Μπερ είχε λάβει το 51.0% των ψήφων.

Ο Τεντ Μπαντ, μέλος της Βουλής των Αντιπροσώπων των Ηνωμένων Πολιτειών για την 13η περιφέρεια της Βόρειας Καρολίνας, είναι ο υποψήφιος του Ρεπουμπλικανικού Κόμματος για την έδρα.

Από το Δημοκρατικό Κόμμα, υποψήφια για την έδρα της Γερουσίας, είναι η πρώην Αρχιδικαστής του πολιτειακού Ανωτάτου Δικαστηρίου της Βόρειας Καρολίνας, Σέρι Μπίσλεϊ.

Νικητής της εκλογής, αναδείχθηκε ο Ρεπουμπλικανός Τεντ Μπαντ.  

## Βόρεια Ντακότα
Ο επί 2 θητείες Ρεπουμπλικανός Γερουσιαστής Τζον Χόουβεν, επιδιώκει επανεκλογή για 3η θητεία για την έδρα της Γερουσίας στη Βόρεια Ντακότα. Στις προηγούμενες εκλογές (2016) είχε λάβει το 78.5% των ψήφων.

Υποψήφια του Δημοκρατικού Κόμματος, είναι η καθηγήτρια μηχανικής Κατρίνα Κρίστιανσεν.

Νικητής της εκλογής, αναδείχθηκε ο Ρεπουμπλικανός Τζον Χόουβεν, ο οποίος επανεξελέγη. 

## Γιούτα
Ο επί 2 θητείες Ρεπουμπλικανός Γερουσιαστής Μάικ Λι, επιδιώκει επανεκλογή για 3η θητεία για την έδρα της Γερουσίας στη Γιούτα. Στις προηγούμενες εκλογές του 2016, είχε λάβει το 68.2% των ψήφων.

Το Δημοκρατικό Κόμμα στην πολιτεία δεν θα έχει υποψήφιο για την συγκεκριμένη εκλογή, αντ'αυτού υποστηρίζει τον πρώην πράκτορα της CIA και ανεξάρτητο προεδρικό υποψήφιο του 2016, Έβαν ΜακΜάλιν, ο οποίος είναι ανεξάρτητος υποψήφιος.

Νικητής της εκλογής, αναδείχθηκε ο Ρεπουμπλικανός Μάικ Λι, ο οποίος επανεξελέγη.  

## Ιλινόι
Η Δημοκρατική Γερουσιαστής Τάμι Ντάκγουορθ, η οποία εξελέγη πρώτα φορά στις εκλογές του 2016, λαμβάνοντας ποσοστό 54.9% των ψήφων, επιδιώκει επανεκλογή για την έδρα της Γερουσίας στο Ιλινόι.

Υποψήφια του Ρεπουμπλικανικού Κόμματος για την έδρα, είναι η δικηγόρος Κάθι Σάλβι.

Νικήτρια αναδείχθηκε η Δημοκρατική Τάμι Ντάκγουορθ.  

## Ιντιάνα
Ο Ρεπουμπλικανός Γερουσιαστής Τοντ Γιανγκ, ο οποίος εξελέγη πρώτη φορά στις εκλογές του 2016, λαμβάνοντας ποσοστό 52.1% των ψήφων, επιδιώκει επανεκλογή για την έδρα της Γερουσίας στην Ιντιάνα.

Υποψήφιος του Δημοκρατικού Κόμματος, είναι ο Δήμαρχος του Χάμοντ, Τόμας ΜακΝτέρμοτ.

Νικητής της εκλογής, αναδείχθηκε ο Ρεπουμπλικανός Τοντ Γιανγκ, ο οποίος επανεξελέγη.  

## Καλιφόρνια
Ο Δημοκρατικός Γερουσιαστής Άλεξ Παντίγια, ο οποίος ανέλαβε καθήκοντα τον Ιανουάριο του 2021, ύστερα από τον διορισμό του στην έδρα από τον Κυβερνήτη της Καλιφόρνιας Γκάβιν Νιούσομ, προκειμένου να καλύψει την κενή έδρα που προέκυψε από την παραίτηση της Κάμαλα Χάρις, για να αναλάβει την Αντιπροεδρία της χώρας. Ο Παντίγια, επιδιώκει να εκλεγεί στην έδρα της Γερουσίας, προκειμένου να υπηρετήσει πλήρη θητεία.

Υποψήφιος των Ρεπουμπλικανών για την έδρα, είναι ο δικηγόρος Μαρκ Μιούσερ.

Νικητής της εκλογής, αναδείχθηκε ο Δημοκρατικός Άλεξ Παντίγια, ο οποίος κέρδισε πλήρη θητεία στη Γερουσία.  

## Κάνσας
Ο επί 2 θητείες Ρεπουμπλικανός Γερουσιαστής Τζέρι Μοράν, επιδιώκει επανεκλογή για 3η θητεία για την έδρα της Γερουσίας στο Κάνσας. Στις προηγούμενες εκλογές (2016), ο Μοράν είχε λάβει το 62.2% των ψήφων.

Υποψήφιος του Δημοκρατικού Κόμματος για την έδρα, είναι ο πάστορας και πρώην Δήμαρχος του Κάνσας Σίτι, Μαρκ Χόλαντ.

Νικητής της εκλογής, αναδείχθηκε ο Ρεπουμπλικανός Τζέρι Μοράν, ο οποίος επανεξελέγη.  

## Κέντάκι
Ο επί 2 θητείες Ρεπουμπλικανός Γερουσιαστής Ραντ Πολ, επιδιώκει επανεκλογή για 3η θητεία για την έδρα της Γερουσίας στο Κεντάκι. Στις προηγούμενες εκλογές (2016), ο Πολ είχε λάβει το 57.3% των ψήφων.

Υποψήφιος του Δημοκρατικού Κόμματος, είναι ο πρώην πολιτειακός βουλευτής Τσαρλς Μπούκερ.

Νικητής της εκλογής, αναδείχθηκε ο Ρεπουμπλικανός Ραντ Πολ, ο οποίος και επανεξελέγη.  

## Κολοράντο
Ο επί 2 θητείες Δημοκρατικός Γερουσιαστής Μάικλ Μπένετ, επιδιώκει επανεκλογή για 3η θητεία για την έδρα της Γερουσίας στο Κολοράντο. Στις προηγούμενες εκλογές του 2016, ο Μπένετ, είχε λάβει το 50.0% των ψήφων.

Υποψήφιος του Ρεπουμπλικανικού Κόμματος για την έδρα, είναι ο επιχειρηματίας Τζο Ο'Ντία.

## Κονέκτικατ
Ο επί 2 θητείες Δημοκρατικός Γερουσιαστής Ρίτσαρντ Μπλούμενταλ, επιδιώκει επανεκλογή για 3η θητεία για την έδρα της Γερουσίας στο Κονέκτικατ. Στις προηγούμενες εκλογές του 2016, ο Μπλούμενταλ, είχε λάβει το 63.2% των ψήφων.

Υποψήφια του Ρεπουμπλικανικού Κόμματος για την έδρα της Γερουσίας, είναι η επιχειρηματίας Λέορα Λέβι. 

## Λουιζιάνα
Ο Ρεπουμπλικανός Γερουσιαστής Τζον Νίλι Κένεντι, ο οποίος εξελέγη για πρώτη φορά στις εκλογές του 2016, λαμβάνοντας ποσοστό 60.6% των ψήφων, επιδιώκει επανεκλογή για την έδρα της Γερουσίας στην Λουιζιάνα.

Από το Δημοκρατικό Κόμμα, υπάρχουν δύο υποψήφιοι. 

## Μέριλαντ
Ο Δημοκρατικός Γερουσιαστής Κρις Βαν Χόλεν, η οποία εξελέγη για πρώτη φορά στις εκλογές του 2016, λαμβάνοντας ποσοστό 60.9% των ψήφων, επιδιώκει επανεκλογή για την έδρα της Γερουσίας στο Μέριλαντ.

Υποψήφιος του Ρεπουμπλικανικού Κόμματος για την έδρα, είναι ο επιχειρηματίας Κρις Τσέιφι.  

## Μιζούρι
Στο Μιζούρι, ο επί 2 θητείες Ρεπουμπλικανός Γερουσιαστής Ρόι Μπλαντ, είχε ανακοινώσει τον Μάρτιο του 2021, ότι θα αποσυρθεί από τη Γερουσία, και ως εκ τούτου δεν θα είναι υποψήφιος το 2022 για επανεκλογή. Το 2016, ο Μπλαντ, είχε λάβει το 49.2% των ψήφων.

Ο Γενικός Εισαγγελέας της πολιτείας, Έρικ Σμιτ, είναι ο υποψήφιος του Ρεπουμπλικανικού Κόμματος για την έδρα της Γερουσίας.

Υποψήφια του Δημοκρατικού Κόμματος για την έδρα, είναι η κόρη του ιδιοκτήτη της εταιρείας μπύρας "Anheuser-Busch", Τρούντι Μπους-Βαλεντίν. 

## Νέα Υόρκη
Ο επί 4 θητείες Δημοκρατικός Γερουσιαστής και νυν ηγέτης της πλειοψηφίας της Γερουσίας, Τσακ Σούμερ, επιδιώκει επανεκλογή για 5η θητεία για την έδρα της Γερουσίας στη Νέα Υόρκη. Στις προηγούμενες εκλογές του 2016, ο Σούμερ, είχε λάβει το 70.6% των ψήφων.

Υποψήφιος του Ρεπουμπλικανικού Κόμματος για την έδρα, είναι ο τηλεοπτικός παρουσιαστής του συντηρητικού δικτύου Newsmax, Τζο Πίνιον. 

## Νεβάδα
Η Δημοκρατική Γερουσιαστής Κάθριν Κόρτεζ Μάστο, η οποία εξελέγη πρώτα φορά στις εκλογές του 2016, λαμβάνοντας ποσοστό 47.1% των ψήφων, επιδιώκει επανεκλογή για την έδρα της Γερουσίας στη Νεβάδα.

Υποψήφιος του Ρεπουμπλικανικού Κόμματος για την έδρα της Γερουσίας, είναι ο πρώην Γενικός Εισαγγελέας της πολιτείας, Άνταμ Λάξαλτ.

Νικήτρια των εκλογών αναδείχθηκε η Δημοκρατική Κάθριν Κόρτεζ Μάστο, η οποία επανεξελέγη για δεύτερη θητεία.  

## Νιου Χάμσαϊρ
Η Δημοκρατική Γερουσιαστής Μάγκι Χάσαν, η οποία εξελέγη πρώτα φορά στις εκλογές του 2016, λαμβάνοντας ποσοστό 48.0% των ψήφων, επιδιώκει επανεκλογή για την έδρα της Γερουσίας στο Νιου Χάμσαϊρ.

Υποψήφιος του Ρεπουμπλικανικού Κόμματος για την έδρα της Γερουσίας, είναι ο ταξίαρχος ε.α. Ντον Μπόλντουκ.

Νικήτρια αναδείχθηκε η Δημοκρατική Μάγκι Χάσαν.  

## Νότια Καρολίνα
Ο Ρεπουμπλικανός Γερουσιαστής Τιμ Σκοτ, ο οποίος εξελέγη πρώτη φορά για πλήρη θητεία (είχε διοριστεί το 2013) στις εκλογές του 2016, λαμβάνοντας ποσοστό 60.6% των ψήφων, επιδιώκει επανεκλογή για την έδρα της Γερουσίας στη Νότια Καρολίνα.

Υποψήφια του Δημοκρατικού Κόμματος για την έδρα, είναι η πολιτειακή βουλευτής Κριστλ Μάθιους.

Νικητής είναι ο Ρεπουμπλικανός Τιμ Σκοτ.  

## Νότια Ντακότα
Ο επί 3 θητείες Ρεπουμπλικανός Γερουσιαστής και υφηγητής της μειοψηφίας της Γερουσίας, Τζον Θουν, επιδιώκει επανεκλογή για 4η θητεία για την έδρα της Γερουσίας στη Νότια Ντακότα. Στις προηγούμενες εκλογές (2016), ο Θουν είχε λάβει το 71.8% των ψήφων.

Υποψήφιος του Δημοκρατικού Κόμματος, είναι ο συγγραφέας και καθηγητής ποινικού δικαίου, Μπράιαν Μπενγκς.  

## Οκλαχόμα

### Οκλαχόμα (κανονική εκλογή)
Ο Ρεπουμπλικανός Γερουσιαστής Τζέιμς Λάνκφορντ, ο οποίος εξελέγη για πλήρη θητεία (είχε εκλεγεί πρώτη φορά σε ειδική εκλογή το 2014) στις εκλογές του 2016, λαμβάνοντας ποσοστό 67.7% των ψήφων, επιδιώκει επανεκλογή για την έδρα της Γερουσίας στην Οκλαχόμα.

Υποψήφια του Δημοκρατικού Κόμματος για την έδρα, είναι η ειδικός κυβερνοασφάλειας, Μάντισον Χορν. 

### Οκλαχόμα (ειδική εκλογή)
Στο Μιζούρι, ο επί 5 θητείες Ρεπουμπλικανός Γερουσιαστής Τζιμ Ίνχοφ, είχε ανακοινώσει τον Φεβρουάριο του 2022, ότι θα αποσυρθεί από τη Γερουσία, και ως εκ τούτου δεν θα είναι υποψήφιος για επανεκλογή. Στις εκλογές του 2020, ο Ίνχοφ, είχε λάβει το 63.0% των ψήφων.

Ο Μάρκγουεϊν Μάλιν, μέλος της Βουλής των Αντιπροσώπων των Ηνωμένων Πολιτειών για την 2η περιφέρεια της Οκλαχόμα, είναι ο υποψήφιος του Ρεπουμπλικανικού Κόμματος, για την ειδική εκλογή της Γερουσίας.

Από το Δημοκρατικό Κόμμα, υποψήφια για την έδρα, είναι η Κέντρα Χορν, πρώην μέλος μέλος της Βουλής των Αντιπροσώπων των Ηνωμένων Πολιτειών για την 5η περιφέρεια της Οκλαχόμα. 

## Όρεγκον
Ο επί 4 θητείες Δημοκρατικός Γερουσιαστής Ρον Γουάιντεν, επιδιώκει επανεκλογή για 5η θητεία για την έδρα της Γερουσίας στο Όρεγκον. Στις προηγούμενες εκλογές του 2016, ο Γουάιντεν, είχε λάβει το 56.6% των ψήφων.

Υποψήφια του Ρεπουμπλικανικού Κόμματος για την έδρα, είναι η οικονομική αναλύτρια η Τζο Ράε Πέρκινς. 

## Ουάσινγκτον
H επί 5 θητείες Δημοκρατική Γερουσιαστής Πάτι Μάρεϊ, επιδιώκει επανεκλογή για 6η θητεία για την έδρα της Γερουσίας στην πολιτεία της Ουάσινγκτον. Στις προηγούμενες εκλογές (2016) είχε λάβει ποσοστό 58.8% των ψήφων.

Υποψήφια του Ρεπουμπλικανικού Κόμματος για την έδρα, είναι η νοσηλεύτρια Τίφανι Σμάιλι. 

## Ουισκόνσιν
Ο επί 2 θητείες Ρεπουμπλικανός Γερουσιαστής Ρον Τζόνσον, επιδιώκει επανεκλογή για 3η θητεία για την έδρα της Γερουσίας στο Ουισκόνσιν. Στις προηγούμενες εκλογές (2016), ο Τζόνσον είχε λάβει το 50.2% των ψήφων.

Yποψήφιος του Δημοκρατικού Κόμματος για την έδρα, είναι ο Αντικυβερνήτης της πολιτείας Μαντέλα Μπαρνς. 

## Οχάιο
Στο Οχάιο, ο επί 2 θητείες Ρεπουμπλικανός Γερουσιαστής Ρομπ Πόρτμαν, είχε ανακοινώσει τον Ιανουάριο του 2021, ότι θα αποσυρθεί από τη Γερουσία, και ως εκ τούτου δεν θα είναι υποψήφιος το 2022 για επανεκλογή. Το 2016, ο Πόρτμαν, είχε λάβει το 58.0% των ψήφων.

Ο επιχειρηματίας και συγγραφέας Τζέιμς Ντέιβιντ Βανς, είναι ο υποψήφιος του Ρεπουμπλικανικού Κόμματος για την έδρα της Γερουσίας.

Υποψήφιος του Δημοκρατικού Κόμματος για την έδρα, είναι ο Τιμ Ράιαν, μέλος της Βουλής των Αντιπροσώπων των Ηνωμένων Πολιτειών για την 13η περιφέρεια του Οχάιο. 

## Πενσυλβάνια
Στην Πενσυλβάνια, ο επί 2 θητείες Ρεπουμπλικανός Γερουσιαστής Πατ Τούμεϊ, είχε ανακοινώσει τον Οκτώβριο του 2020, ότι σκοπεύει να αποσυρθεί από τη Γερουσία, και ως εκ τούτου δεν θα είναι υποψήφιος το 2022 για επανεκλογή. Το 2016, ο Τούμεϊ, είχε λάβει το 48.8% των ψήφων.

Ο Τουρκικής καταγωγής, διάσημος τηλεοπτικός παρουσιαστής (The Dr. Oz Show) και ιατρός, Μεχμέτ Οζ, είναι ο υποψήφιος του Ρεπουμπλικανικού Κόμματος για την έδρα της Γερουσίας. Είναι ο πρώτος μουσουλμάνος υποψήφιος για την Γερουσία. Εκτός από την Αμερικανική υπηκοότητα, ο Οζ, κατέχει και την Τουρκική υπηκοότητα. Κατάφερε και έλαβε το χρίσμα για την εκλογή, ύστερα από πολύ στενή νίκη με τον εσωκομματικό του αντίπαλο, Ντέιβιντ ΜακΚόρμικ.

Υποψήφιος από το Δημοκρατικό Κόμμα, είναι ο Αντικυβερνήτης της πολιτείας, Τζον Φέτερμαν.

Νικητής της εκλογής ήταν ο Δημοκρατικός Τζον Φέτερμαν. Ήταν πρώτη και η μοναδική ανατροπή έδρας στη Γερουσία εκ μέρους των Δημοκρατικών σε αυτόν τον εκλογικό γύρο.   

## Τζόρτζια
Ο Δημοκρατικός Γερουσιαστής Ράφαελ Γουόρνοκ, ο οποίος ανέλαβε καθήκοντα τον Ιανουάριο του 2021, ύστερα από την νίκη του στην ειδική επαναληπτική εκλογή για την Γερουσία, επιδιώκει εκλογή για πλήρη θητεία για την έδρα της Γερουσίας στην Τζόρτζια. Στην ειδική εκλογή της 5ης Ιανουαρίου 2021, είχε λάβει το 51.0% των ψήφων.

Υποψήφιος του Ρεπουμπλικανικού Κόμματος για την έδρα, είναι ο πρώην παίκτης του NFL, Χέρσελ Γουόκερ.

Νικητής στην επαναληπτική εκλογή του Δεκεμβρίου 2022, αναδείχθηκε ο Δημοκρατικός γερουσιαστής Ράφαελ Γουόρνοκ, ο οποίος επανεξελέγη με ποσοστό 51.4% των ψήφων.  

## Φλόριντα
Ο επί 2 θητείες Ρεπουμπλικανός Γερουσιαστής Μάρκο Ρούμπιο, επιδιώκει επανεκλογή για 3η θητεία για την έδρα της Γερουσίας στην Φλόριντα. Στις προηγούμενες εκλογές του 2016, είχε λάβει το 52.0% των ψήφων.

Υποψήφια του Δημοκρατικού Κόμματος για την έδρα, είναι η Βαλ Ντέμινγκς, μέλος της Βουλής των Αντιπροσώπων των Ηνωμένων Πολιτειών για την 10η περιφέρεια της Φλόριντα. 

## Χαβάη
Ο Δημοκρατικός Γερουσιαστής Μπράιαν Σατς, ο οποίος είχε διοριστεί στη Γερουσία το 2012 και είχε εκλεγεί σε ειδική εκλογή το 2014, εξελέγη για πλήρη θητεία πρώτη φορά στις εκλογές του 2016, λαμβάνοντας ποσοστό 73.6% των ψήφων, επιδιώκει επανεκλογή για δεύτερη πλήρη θητεία για την έδρα της Γερουσίας στην Χαβάη.

Υποψήφιος του Ρεπουμπλικανικού Κόμματος για την έδρα της Γερουσίας, είναι ο πολιτειακός βουλευτής Μπομπ ΜακΝτέρμοτ. 

## Δείτε ακόμα
* Κογκρέσο των Ηνωμένων Πολιτειών
* Γερουσία (ΗΠΑ)
* Κατάλογος τρεχόντων Γερουσιαστών των Ηνωμένων Πολιτειών
* Ηγέτες των κομμάτων της Γερουσίας των ΗΠΑ
* Εκλογές Κυβερνητών των Ηνωμένων Πολιτειών 2022

## Παραπομπές


2022
ΗΠΑ